
NACRT ZAKONODAVNE REZOLUCIJE EUROPSKOG PARLAMENTA
o Nacrtu odluke Vijeća o potpisivanju, u ime Europske unije, Protokola (2024. – 2029.) o provedbi Sporazuma o partnerstvu u ribarstvu između Europske zajednice i Republike Cabo Verde
(11267/2024 – C10‑0087/2024 – 2024/0133(NLE))
(Suglasnost)
Europski parlament,
–	uzimajući u obzir Nacrt odluke Vijeća (11267/2024),
–	uzimajući u obzir nacrt sporazuma (11026/2024),
–	uzimajući u obzir zahtjev Vijeća za davanje suglasnosti u skladu s člankom 43. stavkom 2., člankom 218. stavkom 6. drugim podstavkom točkom (a) podtočkom v. i člankom 218. stavkom 7. Ugovora o funkcioniranju Europske unije (C10‑0087/2024),
–	uzimajući u obzir proračunsku procjenu koju je donio Odbor za proračune,
–	uzimajući u obzir članak 107. stavke 1. i 4. te članak 117. stavak 7. Poslovnika,
–	uzimajući u obzir mišljenje Odbora za razvoj,
–	uzimajući u obzir preporuku Odbora za ribarstvo (A10‑0000/2024),
1.	daje suglasnost za sklapanje sporazuma;
2.	nalaže svojoj predsjednici da stajalište Parlamenta proslijedi Vijeću, Komisiji te vladama i parlamentima država članica i Republike Cabo Verdea.

[bookmark: _Toc182209666]OBRAZLOŽENJE
Sporazumom o partnerstvu u ribarstvu (FPA) između Europske zajednice i Republike Cabo Verde nude se ribolovne mogućnosti za 56 plovila EU-a za tunu i srodne vrste u vodama Cabo Verdea.
Novim sporazumom obuhvaćeno je razdoblje od pet godina, a plovilima EU-a omogućit će se ribolov 7000 tona tune i tuni sličnih vrsta u vodama Cabo Verdea. EU će zauzvrat plaćati Cabo Verdeu financijski doprinos u iznosu od 780 000 EUR godišnje (3 900 000 EUR za cjelokupno trajanje Protokola), od čega se 350 000 EUR odnosi na referentnu tonažu od 7000 tona, a 430 000 EUR na potporu razvoju sektorske ribarstvene politike Cabo Verdea.
Izvjestitelj ističe stratešku važnost Cabo Verdea kao relevantnog aktera u Atlantskom oceanu te se prisjeća da EU i Cabo Verde već više od četiri desetljeća razvijaju odnos suradnje, uz poštovanje i politički dijalog. Cabo Verde i EU trenutačno dijele zajedničke vrijednosti kao što su demokracija, poštovanje ljudskih prava i vladavine prava te promicanje multilateralizma, a Cabo Verde je dio regionalne skupine pod nazivom Makaronezija, koja uključuje Azore, Madeiru, Kanarske otoke i Cabo Verde. Razvoj odnosa u tim područjima doveo je 2007. do stvaranja Posebnog partnerstva EU-a i Cabo Verdea koje se i dalje razvija.
Izvjestitelj naglašava važnost Sporazuma o partnerstvu u održivom ribarstvu između EU-a i Cabo Verdea za flotu EU-a koja lovi tunu i srodne vrste u Atlantskom oceanu te slijedi stroge kriterije EU-a u pogledu upravljanja ribarstvom, očuvanja resursa i ekološke održivosti, uz istodobno strogo poštovanje ljudskih prava i doprinos lokalnom socioekonomskom razvoju.
Izvjestitelj smatra da je riječ o uravnoteženom sporazumu u kojem je naknada za ribolovne mogućnosti niža od doprinosa EU-a za potporu razvoju sektora ribarstva Cabo Verdea. U tom se Protokolu poseban naglasak stavlja na promicanje dostojanstvenih radnih uvjeta za ribolovne aktivnosti, izgradnju znanstvenih kapaciteta, promatranje morskog okoliša i zaštićenih morskih područja te upravljanje njima. Njime se promiču održivo upravljanje ribarstvom, kontrola ribarstva i borba protiv nezakonitog, neprijavljenog i nereguliranog ribolova (NNN). Sadržava i nove odredbe za poboljšanje praćenja plovila i upravljanja odobrenjima za ribolov te za pojačane mjere upravljanja stokovima morskih pasa. Protokolom se odgovara na želju Cabo Verdea da ojača industrijalizaciju i konkurentnost svojeg sektora ribarstva. 
U skladu s člankom 218. stavkom 6. Ugovora o funkcioniranju Europske unije (UFEU) Europski parlament mora dati suglasnost kako bi Vijeće donijelo odluku o sklapanju sporazuma.
[bookmark: _GoBack]S obzirom na navedeno izvjestitelj preporučuje da Parlament da suglasnost za sklapanje sporazuma.

